R. Fico, poslanec: (2003-03-06):
Vážené dámy a páni, ja odmietam mlčať len kvôli tomu, že Slovensko je pred bránami Severoatlantickej aliancie alebo Európskej únie. Odmietam mlčať len preto, aby jednoducho sme si nekazili vlastný obraz v zahraničí alebo pred občanmi Slovenskej republiky. Občania Slovenskej republiky vedia, že táto krajina je skorumpovaná, a myslím si, že Národná rada v dvoch dňoch svojho vystupovania potvrdila tento obraz ešte viac. Je mi veľmi ľúto, že nikto z poslancov vládnej koalície s výnimkou politickej strany ANO nereagoval na absolútne konkrétne veci. Tak sa naozaj teda chcem spýtať, páni poslanci z vládnej koalície, vám to nevadí, jednoducho, že do Konsolidačnej banky išla pohľadávka s plnou štátnou zárukou a že túto pohľadávku niekto jednoducho kúpil, to znamená dostal k dispozícii rovno 300 alebo 400 miliónov korún, lebo prvé, čo urobí, pôjde do vlády, alebo pôjde za štátnym inštitúciami a bude si tieto peniaze pýtať naspäť? Ak to vám nevadí, nám to naozaj veľmi vadí. A to tu bolo presne povedané. Hovoril o tom myslím pán poslanec Maxon. Presne povedal, čo sa stalo v Konsolidačnej banke. Nikto z vás na to nereagoval. Nikto nepovedal, je to zlé, pozrieme sa na to. Všetci ste reagovali: Je to podvrh, sú to mafiánske praktiky, ohrozuje to vstup Slovenskej republiky do Európskej únie. Vám to nevadí, vážené dámy a páni, ako povedal napríklad pán poslanec Kondrót, že vláda odklepla ťažko identifikovateľnému zoskupeniu majetok, pokiaľ ide o Zváračský ústav, za smiešnych 20 miliónov korún, keď celková hodnota trhová tohto majetku vrátane pozemku je 800 miliónov korún? Prečo nikto z vás sa nepostavil a nepovedal, áno, vadí nám to, dáme to preskúmať. Nie, to sú mafiánske praktiky, to treba odmietnuť. 800 miliónov korún trhová hodnota, za 20 miliónov korún ste to predali, nehovoriac o tom, že na účte sa bežne vyskytuje 50 miliónov korún v hotovosti, ktorými si automaticky zaplatili kúpnu cenu Zváračského ústavu. Nehovorím o lukrativite budovy, o lukrativite pozemku, ktorý sa nachádza v týchto priestoroch. Vám to nevadí, vážené dámy a páni vo vládnej koalícii, že pri kurzovej strate sme prišli takmer o 7 miliard korún? O chvíľku budeme hlasovať o tom, či budeme od ľudí pýtať 20, 30 alebo 50 korún za posteľ v nemocnici, a pokojne necháte prejsť takto šmahnutím ruky niekoľko miliárd korún. A z človeka, ktorý za to zodpovedá, lebo hrubou neprofesionalitou to spôsobil, ste urobili ministra financií vlády Slovenskej republiky. Nám to vadí. Ak to vám nevadí, nám to vadí, ale sú to absolútne konkrétne veci. To znamená, nemôžem akceptovať v žiadnom prípade rétoriku, ktorá prišla zo strany predstaviteľov vlády, predovšetkým rétoriku zo strany premiéra vlády Slovenskej republiky pána Dzurindu. Posledné dve poznámky. Predovšetkým sa plne hlásim k tomu, čo povedal predseda poslaneckého klubu Hnutia za demokratické Slovensko pán Cabaj. Už sa ho ani nebudeme pýtať, lebo to nemá význam. Samé frázy, všeobecné odpovede a obviňovania. Namiesto toho, aby sa chlapsky postavil, ako sa postavil guvernér Národnej banky, a povedal, takto a takto to vidím, a toto a toto urobím, prišiel a rozprával všetky tie svoje naučené veci, ktoré tu rozpráva už tretí rok alebo štvrtý rok. Úplne na záver, a to len svedčí o vašom premiérovi, vážené dámy a páni, zacitujem, čo povedal včera pán premiér. Pánovi premiérovi som vo svojom vystúpení uviedol, že existuje pán, ktorý sa volá pán inžinier Sukupčák, Martin Sukupčák, majiteľ firmy zo Žiliny, ktorá sa sťažuje na praktiky okolo Národnej banky Slovenskej republiky. Na to reagoval včera pán premiér takto: „S výnimkou istého pána, údajne člena Slovenskej demokratickej a kresťanskej únie, som nič nepovedal.“ Vážené dámy a páni, pán inžinier Martin Sukupčák je číslo 35 v Ústrednej rade SDKÚ. Nechcel by som byť členom Ústrednej rady SDKÚ. (Potlesk.) Ak premiér, ak premiér, ak predseda SDKÚ nepozná svojich vlastných ľudí, pokiaľ ide o Ústrednú radu SDKÚ. Ďakujem pekne. To len svedčí, že pán premiér je schopný si jednoducho aj vlastný nos medzi očami zaprieť. (Potlesk.) Vážené dámy a páni, bol by som... Ja poznám všetkých predsedov okresných organizácií, krajských organizácií, poznám stovky členov mojej politickej strany po mene. Ak nepozná predseda politickej strany člena ústrednej rady s číslom 35, je mi to naozaj veľmi ľúto. Alebo ho chcel zaprieť. Vážené dámy a páni, chceme byť ústretoví, preto pán poslanec Kaliňák prišiel s pozmeňujúcim návrhom, aby sme hlasovali o návrhu uznesenia, ktoré sme predložili jednotlivo, po individuálnych bodoch. To znamená, môžete sa vysporiadať aj s prekážkou, ktorú ste označili za najväčšiu, vraj Smeru ide iba o privatizáciu. Prosím, vypustite teda časť, ktorá sa týka privatizácie. My tak či tak prídeme s návrhom zákona, kde budeme navrhovať odloženie privatizácie, ale potom ostatné časti uznesenia plne zodpovedajú tomu, čo tu bolo povedané. Prosím všetkých poslancov, všetky poslankyne, ktorí pozorne počúvali, verím, že obvinenia, ktoré boli vecne podložené, ich presvedčili, a že návrh uznesenia budeme môcť prijať. Ďakujem za atmosféru, ktorá tu bola vytvorená. Ďakujem aj predstaviteľom médií za to, že pomerne široko informovali o tematike, ktorá bola predmetom tejto mimoriadnej schôdze. Ďakujem pekne. (Potlesk.)